b'\n_START_ARTICLE_\nMesserschmitt Bf 109\n_START_SECTION_\nK\xc5\xabrimas\n_START_PARAGRAPH_\nBayerische Flugzeugwerke AG (nuo 1938 m. liepos 11 d. Messerschmitt AG) i\xc5\xa1 Reicho aviacijos ministerijos gavo u\xc5\xbesakym\xc4\x85 sukurti nauj\xc4\x85 viensparn\xc4\xaf naikintuv\xc4\x85. Pirmasis Messerschmitt Bf-109 V-1 prototipas pirm\xc4\x85j\xc4\xaf skryd\xc4\xaf atliko 1935 m. gegu\xc5\xbe\xc4\x97s 28 d. L\xc4\x97ktuve buvo \xc4\xafmontuotas Rolls-Royce Kestrel variklis, v\xc4\x97liau pakeistas Jumo 210A. Rezultatai buvo puik\xc5\xabs ir po tobulinim\xc5\xb3 Messerschmitt AG gamykla prad\xc4\x97jo gaminti Bf-109 masi\xc5\xa1kai.\n_START_SECTION_\nBf-109 Anton, Bf-109 Bruno, Bf-109 Caesar, Bf-109 V\n_START_PARAGRAPH_\nBf-109 A gamyba, jai dar neprasid\xc4\x97jus, at\xc5\xa1aukta d\xc4\x97l silpnos ginkluot\xc4\x97s (du 7,92 mm MG 17 kulkosvaid\xc5\xbeiai). Vietoj to buvo sukurtas Bf-109 V-4, kuriame tarp V forma i\xc5\xa1d\xc4\x97styt\xc5\xb3 cilindr\xc5\xb3 blok\xc5\xb3 \xc4\xafmontuotas tre\xc4\x8dias MG 17, \xc5\xa1audantis per propelerio a\xc5\xa1\xc4\xaf. Paskesniuose V-5, V-6 ir V-7 modeliuose naudotas naujas Jumo 210B variklis._NEWLINE_Bf-109 B-0 buvo identi\xc5\xa1kas Bf-109 V-7 modeliui ir nebuvo gaminamas masi\xc5\xa1kai. Pirmasis Bf-109 l\xc4\x97ktuvas gaminamas masi\xc5\xa1kai buvo Bf-109 B-1 su nauju Jumo 210D varikliu. Bf-109 B-2 buvo identi\xc5\xa1kas Bf-109 B-1, bet pritaikytas Jumo 210E varikliui (493 kW). Abi \xc5\xa1ios versijos buvo naudojamos Ispanijos pilietiniame kare, kur paai\xc5\xa1k\xc4\x97jo, kad l\xc4\x97ktuvo ginkluot\xc4\x97 vis dar buvo nepakankama._NEWLINE_Bandymams buvo sukonstruotas Bf-109 V-8 modelis, kuriame du MG 17 kulkosvaid\xc5\xbeiai buvo sumontuoti sparnuose. V-9 modelyje jie buvo pakeisti 20 mm MG FF patrankomis._NEWLINE_Bf-109 C-0 neserijiniame modelyje buvo montuojami keturi MG 17 kulkosvaid\xc5\xbeiai, C-2 modelyje \xc4\xafmontuotas papildomas MG 17 kulkosvaidis l\xc4\x97ktuvo priekyje, C-3 tur\xc4\x97jo po vien\xc4\x85 20 mm MG FF patrank\xc4\x85 kiekviename sparne, ta\xc4\x8diau buvo sukurtas tik prototipas._NEWLINE_Bf-109 V-10 buvo identi\xc5\xa1kas V-8, i\xc5\xa1skyrus nauj\xc4\x85 Jumo 210Ga varikl\xc4\xaf (v\xc4\x97liau pagamintuose V-10 buvo montuojami Daimler-Benz DB600A varikliai). V-11, V-12 ir V-13 pagaminti naudojant Bf-109 B korpus\xc4\x85 ir montuojant DB600A varikl\xc4\xaf. DB600A buvo pripa\xc5\xbeintas kaip nepatikimas ir jo atsisakyta, ta\xc4\x8diau greitai pasirod\xc4\x97 naujas DB601A.\n_START_SECTION_\nBf-109 Tr\xc3\xa4ger\n_START_PARAGRAPH_\n1932 m. Vokietijos j\xc5\xabr\xc5\xb3 paj\xc4\x97gos, nusi\xc5\xbei\xc5\xabr\xc4\x97jusios id\xc4\x97j\xc4\x85 i\xc5\xa1 brit\xc5\xb3 ir japon\xc5\xb3 nusprend\xc4\x97 pastatyti l\xc4\x97ktuvne\xc5\xa1\xc4\xaf Graf Zeppelin. 10 Bf-109 E/3 buvo modifikuoti \xc4\xaf Bf-109 T-0, pridedant uodegos kabl\xc4\xaf lyno u\xc5\xbekabinimui leidimosi metu, pailginant sparnus iki 11,08 m, sustiprinant konstrukcij\xc4\x85, \xc5\xa1iek tiek praplatinant priekin\xc4\x99 va\xc5\xbeiuokl\xc4\x99 ir pritaikant l\xc4\x97ktuv\xc4\x85 l\xc4\x97ktuvne\xc5\xa1io katapultai._NEWLINE_T\xc4\x99siant bandymus, sukurtas Bf-109 T-1 su DB601N varikliu ir dviem MG 17 7,92 mm kulkosvaid\xc5\xbeiais ant variklio ir dviem MG FF/M patrankom sparnuose. Buvo u\xc5\xbesakyta pagaminti 70 Bf-109 T-1 Fieseler gamykloje, ta\xc4\x8diau, pagaminus septynis l\xc4\x97ktuvus, projektas buvo nutrauktas. Lik\xc4\x99 63 l\xc4\x97ktuvai pagaminti be l\xc4\x97ktuvne\xc5\xa1iui reikiamos \xc4\xafrangos ir pavadinti Bf-109 T-2, o septyni pagaminti Bf-109 T-1 l\xc4\x97ktuvai perdaryti \xc4\xaf Bf-109 T-2. Visi Bf-109 T-2 buvo naudojami Norvegijoje.'